Blanár, Juraj, minister zahraničných vecí a európskych záležitostí SR (2024-05-02):
Ďakujem, pán poslanec, za otázku a musím povedať, že dopyt o tom, že čo sa deje na Kube, bol veľmi výrazný, pretože je to aj otázka 5, 6, 7, 8, 9, 18 a tak ďalej, a to som veľmi rád, pretože ak ste položili otázku, že nás spája historicky spolupráca ešte z čias Československa, tak musím povedať, že toto ako keby zotrváva, pretože na Kube máme stále veľmi dobré meno, Slovenská republika, a je záujem o naše podniky, o našich podnikateľov a mnohé sú tam aj aktívne v oblasti energetiky napríklad, ale dnes nás spája aj humanitárna pomoc. A to treba povedať úplne otvorene, Slovenská republika je aktívna pri humanitárnej pomoci. Viete veľmi dobre, že sme boli aktívni pri zemetraseniach v Turecku, Sýrii alebo pri požiaroch v Grécku či Francúzsku, ale rovnako aj pri vojnovom konflikte či na Ukrajine, ale aj v Gaze. Do Gazy pripravujeme ďalší humanitárny balíček, dúfame, že sa tam dostane, pretože ja som to aj v predchádzajúcej odpovedi na otázku práve hovoril aj o tomto konflikte. Kuba sa v súčasnosti nachádza vo veľmi zlej hospodárskej situácii. Dopadlo na nich, keďže tá ekonomika je pomerne slabá, ale covid a celá kríza dopadla na nich tak významne, že tá hospodárska kríza sa tak prehĺbila, že v súčasnosti je tam veľký problém s nedostatkom potravín, k tomu ešte nešťastia také, že tam boli obrovské dažde, zosuvy pôdy a tak ďalej, a summa summarum je taký, že jednoducho majú dnes nedostatok potravín. A tie potraviny sú veľakrát až životu dôležité a predovšetkým sa to týka malých detí do siedmich rokov, pretože tam je nedostatok mlieka. A Kuba volá o pomoc, preto Slovenská republika nemeškala a okamžite sme ponúkli našu pomoc pri dodávke sušeného mlieka, ktoré chceme dodať na Kubu prostredníctvom svetového programo... svetového potravinového programu, ktorý je súčasťou Organizácie Spojených národov, ktorý už dnes je tam veľmi aktívny a mnohé krajiny Latinskej Ameriky a iné tam už dodávajú potraviny. A my sme sa snažili prispieť v rámci našich možností, lebo zas musíme povedať, že máme limitované nejaké možnosti. Chceli sme to urobiť veľmi rýchlo, tak aby sme dodali ten, to sušené mlieko tam okamžite, ale zistili sme, že oni nemajú ani na dopravu a keby sme tú dopravu zaplatili a urobili sme to rýchlo prostredníctvom našich lietadiel, tak by sme tam dodali relatívne malé množstvo sušeného mlieka v porovnaní s nákladmi na dopravu, preto sme sa rozhodli, že všetky tieto náklady sme spočítali a povedali sme, že za 200-tisíc eur dodáme cez svetový potravinový program sušené mlieko, ktoré je tam k dispozícii, ktoré tento program má obstaraný a môže ho zabezpečiť, aby to bolo veľmi rýchle a účinné, pretože kto rýchlo dáva, dvakrát dáva, poznáte to, a predovšetkým v takejto situácii. Trošku sa to ale skomplikovalo, ale pevne veríme, že v priebehu pár mesiacov sa to mlieko dostane tým, ktorí to potrebujú, a to sú predovšetkým deti do siedmich rokov. Pre vašu informáciu, bude to asi objem 60 ton sušeného mlieka, ktorý dodáme podľa toho, ako skončí obstarávanie svetového potravinového programu na Kubu, ale potreba, koľko potrebujú mesačne, sa pohybuje niekde na úrovni dvetisíc ton v súčasnosti na Kube. Čiže v takejto situácii sa nachádzajú a Slovenská republika sa bude snažiť maximálne v rámci našich možností pomáhať zmierňovať tieto dôsledky. Skončil som, pán predsedajúci.